Oura Ring 4 introduceret

Oura har netop lanceret deres Oura Ring 4, som kommer med en række forbedringer i forhold til forgængeren, Ring 3. Den nye version byder på et opdateret design og forbedret teknologi, hvilket gør den til en konkurrent til bla. Samsung Galaxy Ring og Ultrahuman Ring Air.

Titanium og opgraderede sensorer

Oura Ring 4 har et titanium-design, både indvendigt og udvendigt, hvilket bør være en markant opgradering ift. epoxy-materialet på den forrige version. Den nye ring er 2,88 mm tyk og vejer mellem 3,3 og 5,2 gram, afhængig af ringstørrelsen. Den er desuden også vandtæt ned til 100 meter.

Selvom sensorerne nu kun måler 0,3 mm (mod 1,3 mm på Ring 3), lover Oura højere nøjagtighed. Der er en 120% forbedring i blodiltmålinger (SpO2) og 30% øget nøjagtighed under søvn. Hjertemonitoren er også blevet opgraderet med færre huller i målingerne både dag og nat, mens en ny algoritme forbedrer præcisionen ved at udnytte flere signaler fra fingeren.

Forbedret software og batterilevetid

Den nye Oura App har fået et simplificeret design og dynamiske sundheds-kort, der gør brugeroplevelsen mere intuitiv. Batterilevetiden er op til 8 dage på en enkelt opladning, og ringen kommer med en ny opladningsstation, der gør det nemt at lade ringen op.

Oura Ring 4 opdager automatisk når man træner, med over 40 forskellige træningstilstande, herunder detaljeret pulszonefordeling. Derudover overvåger ringen søvn, stress og reproduktive sundhedstendenser.

Stadig med abonnement

Oura holder fortsat fast i abonnements-modellen med den nye ring. Konkurrenten Samsung Galaxy Ring og Ultrahuman Ring Air kræver derimod intet abonnement. Således er man altså nødt til at købe et månedligt abonnement til sin Oura ring, ellers mister man adgangen til flere features. Oura Membership-planen koster 5,99 euro per måned.

Pris og tilgængelighed

Oura Ring 4 fås i farverne sølv, sort, børstet sølv, stealth, guld og rosaguld og kommer i størrelser fra 4-15. Prisen starter ved 399 euro og varierer afhængig af farve/finish. Ringen lander den 15. oktober, men kan allerede forudbestilles nu på Ouras hjemmeside.

Læs også: Rygte: Ny iPhone SE kommer i 2025